khistorydata/jeongjo-sjw-relations huggingface dataset:
정조 19년
乙卯四月初九日卯時上詣摛文院齋宿入侍時行都承旨李祖源行左承旨李晩秀右承旨申獻朝左副承旨兪漢寧右副承旨鄭尙愚同副承旨李肇源假注書洪奭周趙台榮記注官安經心記事官吳泰曾提學沈煥之檢校直提學徐有防原任直提學徐龍輔鄭大容原任直閣金勉柱尹行恁檢校直閣南公轍直閣李始源檢校待敎徐有榘以次侍立上具翼善冠衮龍袍乘輿出協陽門進善門詣摛文院降輿陞座上曰禮房承旨及諸閣臣竝爲進前衣帒香燭與祭品祭器封裹可也上曰大臣之閣臣竝爲入侍事史官出去傳諭賤臣承命出與原任提學蔡濟恭原任直提學兪彦鎬金憙李秉模偕入進前上曰諸大臣亦爲奉審封裹可也諸臣以次封裹還安於卓子上訖上曰分付排設房以精潔布帳遮之楹外承史各一人及禮堂輪回留在於楹外餘皆權退可也上詣齋所命原任提學蔡濟恭入侍濟恭進前奏曰早朝勞動聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰臣於華城事有可達者矣役所牌將輩之經年效勞於畚鍤之間亦云至矣向日賞典得蒙邊將除授之承傳者殆過十餘人在渠輩實爲深恩厚澤而但聞渠輩皆以爲國恩非不罔極政曹奉行萬無其望此不過爲日後政色一封休紙而已同是役所之人而或陞好爵或得空紙安得不冤鬱云云論以事情其言之如此亦無甚怪臣意則華城酬勞與他有別都政則專是久勤收用之政雖難暇及於承傳諸人若於散政則毋論遲速待邊將窠出北路至薄不願窠外次次以華城承傳計其役日多少盡數差送後始爲擧論他人之意分付銓曹則群情庶可欣躍至若不願加資而願得軍門斗料者或已經衛將而只得空一闕將承傳者臣當詳問而更陳矣上曰依爲之濟恭曰當今切急之弊無過於使行公用之無以繼給公用之不足專由於帽隻之不得如數出來故廟堂欲釐其弊昨年發關灣府此後帽稅若不滿元定四萬兩則其不足之數毋論多少徵出於灣商處其意蓋在於必使灣商準千隻出來而已豈令白徵於無罪商賈乎纔見灣尹報備局者則以今年帽稅之太縮依廟堂關辭徵出二萬兩錢於灣商等處云灣尹則不過奉行廟堂之令而以廟堂事體言之其爲苟簡孰甚於此此則決不可仍以行之亟令停寢斷不可已以此分付恐合事宜然公用之無出處者亦不可不講究通變之策如欲通變惟有復設後市捧其稅以爲補不足則或可有益當初後市之革罷專出於爲譯官充包之計而今則譯官皆以爲後市之罷與不罷少無損益於渠輩云則趁今復設以補公用實爲便宜之政自今年爲始後市賣買以越送二萬兩之須爲定恐爲得宜然二萬兩稅錢不過爲六千兩此何足大有助乎聞灣商輩皆以爲彼地馬尾我國牛皮酌量賣買之數以立稅規無所不可而復行後市之後則帽隻又必加數出來若然則合以言之四萬兩之數必當有餘而無不足之歎新加稅零瑣之爲弊端者從以革之然後於公於私俱涉便好云如是區處民弊庶可以祛矣公用庶可以裕矣若其節目間多少弛張事係煩屑不敢陳達筵席自廟堂關問灣尹以爲從便擧行地何如上曰依爲之濟恭曰義州不特邊上重地自經駐蹕之後田皆無稅朝家愛護其民顧何如也近聞堰筒敗缺之後官用排朔不免窘縮故前府尹狀請留庫一萬石加分於民間取其耗以補見縮之數邊上軍餉萬石之不爲留庫已甚可悶而散給收捧之際前日所無之弊逐歲層出貧殘小民皆有轉而之他之慮聽聞所及宜有通變聞農民之願皆以爲加分之規永爲革罷只於堰穀作錢之際毋論市直之或高或下磨鍊排朔補縮之數均排以納則在官無所失在民除巨弊官民兩便之道無過於此云民情旣如此則何憚而不從之乎此不過自廟堂申飭該府之事而當初加分旣係狀請蒙允之事故不得不更爲陳達以此分付灣尹使之從便擧行何如上曰依爲之出擧條濟恭曰許珩科事削與不削間自朝家宜有一番決折而今至幾年置之於不生不滅之科事甚如何矣蓋珩之全家居住於抱川地人孰不知而特以其居住年數之未及三式年向年楊抱科入格之後人言峻發至請削科竄配故自上拿問其委折於伊時楊牧則楊牧李敏采供辭中以爲珩之居住抱川的實故自抱川修成冊越送矣以故珩之名入錄於別單成冊中其所入場非渠冒赴云云故命以公罪放送而竄配傳配遂不下矣渠之科名尙在於削與不削之間無所於歸聽聞所及不無矜惻故敢此仰達矣上曰其時雖定配放還之後其科自如自當唱名況竝與定配而不爲皁白者知其公罪今番式年殿試時不爲提醒該曹事難免不審當該堂上推考許珩今秋殿試許付事分付可也出擧條仍命濟恭先退命肇源始源進前敎始源曰直閣之文極爲好矣詩云神之格思不可度思矧可斁思予嘗謂神明有可格之理人亦有可知之理觀其文可以知其人矣直閣之文予於應擧時策問一見之後已相契合直閣之爲人予亦以此知之矣予平日願得一見會意之文而不可得矣始於直閣而見之直所謂何相見之晩也直閣之表予亦見之館閣詞命之文優可爲之矣始源曰臣自來鹵莽加以抱病十餘年放倒今則散亡無餘矣上曰同副之文則不及直閣遠矣直閣予雖未熟旣知其父又知其弟其家規模槪可知矣予平日以不爲表襮爲長處直閣亦須勿染汚俗獨行其志也始源曰臣家規模本不能深重處事接人率多任眞故以此受害亦多矣上曰崔光泰事可謂壯矣肇源曰通淸前知製敎係是極望矣上曰光泰之文不獨科業之精而已可謂治世之文矣直閣知其人乎始源曰臣嘗與同硏而其文本亦可取在謫八年一倍長進矣上敎奭周曰予於昨日傳敎亦有不入時樣之語矣爾當謹守此規切勿染俗也又敎曰領相所愼何如奭周曰一樣無減矣上曰今番則太支離矣爾歸家須傳此俯詢之意也仍命退上曰雜科入格人召入賤臣承命出傳醫科入格人吳命華鄭宜泰崔鎬明金有夏方孝本李宅謩李命裕崔必毅金宇洛律科入格人金性喆韓志孝高應三朴逵和李仁大田命熙韓尙鎭等進於階下命肇源問奏姓名及親族訖命退諸臣以次退出
정조 19년
行都承旨李祖源齋宿行左承旨李晩秀齋宿右承旨申獻朝齋直左副承旨兪漢寧齋宿右副承旨鄭尙愚齋宿同副承旨李肇源齋直注書鄭文始病一員未差假注書具得魯齋宿趙台榮齋直事變假注書李游夏仕
정조 19년
藥房提調臣沈頤之副提調臣李祖源啓曰移次齋宿勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道慈殿慈宮氣候一樣卿等不必入侍矣
정조 19년
兪漢寧啓曰大司憲未差執義宋煥箕掌令李城輔在外掌令李萬榮持平愼性眞呈辭持平鄭景祚未肅拜監察茶時之意敢啓傳曰知道
정조 19년
鄭尙愚啓曰備邊司郞廳來言今日賓廳日次而咸興永興兩本宮衣幣香燭親傳祗送相値頉稟之意敢啓傳曰知道
정조 19년
傳于李肇源曰明日當爲參班文臣侍從以上武臣閫帥以上蔭官曾經參議以上罷散人竝敍用仍令該曹口傳付軍職
정조 19년
傳于李肇源曰前承旨李晉秀蕩條敍用
정조 19년
兵曹口傳政事僉知單李晉秀副護軍李潤國副司直李聖圭金履禧李東稷副司果崔獻重韓用鐸李羲甲申大尹徐有聞
정조 19년
鄭尙愚以兵曹言啓曰今四月十一日武臣賓廳武經講書日次而親臨傳香相値不得爲之之意敢啓傳曰知道
정조 19년
泮儒應製御考榜賦上之下生員金履永年四十一本安東居驪州父判官憲行直赴殿試二上進士崔壽亨年五十六本全州居京父學生稧二中進士趙學駿年六十一本林川居京父學生德彦二下進士金相任年四十三本光州居華城父判官茂澤進士金玘年四十二本安東居廣州父通德郞得顯進士李㷞年四十本全州居京父通德郞殷賓朱書百選代八子百選一件進士許澮年五十四本陽川居廣州父學生鑌以上各朱書百選一件三上進士李儒冕年二十六本咸平居京父修撰貞運生員金鎰年四十九本延安居果川父進士載恪進士李光顯年四十九本全州居抱川父學生元彬進士李顯文年六十四本全州居淸州父學生沃夏生員兪益柱年三十六本杞溪居高陽父幼學漢禹生員李箕采年五十二本星山居京父學生得源進士李卿尹年四十五本全州居坡州父幼學孝宲進士鄭信龜年四十二本河東居廣州父進士忠彬以上各紙二卷試券印頒次三中生員辛景愈年五十四本靈山居京父學生命相生父通德郞命聖進士李舒年四十二本完山居京父司直彦藎生父通德郞彦儒進士金碩鉉年四十九本金海居京父學生復祚生員朴燦玟年五十四本珍原居興陽父學生禧錫進士李章垕年四十三本星州居金浦父幼學逈生員吳慶元年三十二本海州居京父牧使在文進士李東煥年四十九本全州居京父縣監殷濟進士金明淳年三十七本安東居京父學生履慶生父牧使履基進士許明年四十八本陽川居京父生員確生員李命熙年四十三本德水居京父學生益彬生父學生復彬生員柳說年二十九本全州居京父府使知養生員崔照年五十一本朔寧居京父學生仁秉生員鄭淞年五十九本東萊居京父通德郞彦賓生父僉知彦相進士宋碩寬年五十八本鎭川居坡州父學生棆進士韓度裕年六十一本淸州居江華父學生德懋進士權襈年三十七本安東居京父通德郞植進士金厚淵年四十七本延安居京父進士鈺生員鄭祖榮年三十三本延日居京父進士樹生父縣監杆生員李鍾祜年三十七本龍仁居京父通德郞普儉生父司直普溫以上各米四斗鹽一斗三下生員許年四十七本陽川居京父通德郞生父學生儼進士兪漢寔年三十五本杞溪居京父郡守彦錥進士李志淵年三十本全州居京父敎官義胤生父都事義述生員申百祿年五十九本高靈居楊州父進士一權生員兪宅贇年四十四本仁同居延安父學生弘祚進士蔡一揆年六十一本仁同居京父學生遇生員申漢圖年六十九本鵞洲居安東父學生鼎泰進士金聖球年四十八本淸風居京父學生道徵生員鄭日泰年三十六本延日居交河父幼學世默進士朴民淳年四十三本高靈居陰城父縣監敬鎭進士李永甲年五十三本全州居廣州父通德郞四羽進士趙道宇年六十本楊州居京父學生彬生員卞爀祚年六十六本密陽居富平父學生光緖進士金煥奎年五十八本光山居始興父通德郞相粲生員閔師膺年四十六本驪興居京父護軍垠生員李東延年五十二本延安居龍仁父別檢之翼生員李啓遠年四十七本全州居京父承旨勉修生員趙晉和年三十四本豐壤居京父參議雲紀生員沈英錫年二十九本靑松居京父通德郞㴛生員李光輔年三十八本全州居抱川父生員章懋以上各米三斗鹽一斗次上進士朴道敏年六十一本密陽居京父護軍瑀生員李在修年二十七本龍仁居京父守奉官仁祜生員安棨年四十八本竹山居京父縣監宗秀進士金秀臣年四十四本安東居廣州父學生星漢進士沈鍒年五十九本靑松居富平父學生鳳賢進士玄承祚年四十三本順天居延安父通德郞範宇進士朴大和年七十七本咸陽居京父生員鳳陽進士金文欽年四十九本商山居京父幼學載厚進士金重淳年三十四本安東居京父僉知履規進士趙學春年四十一本林川居京父幼學德洞草次上進士宋文顯年五十二本鎭川居京父幼學弼休生員成稔年三十四本昌寧居楊州父行司直德朝生父幼學禮朝生員金啓河年三十七本江陵居京父同知鼎鎭進士閔令儒年三十二本驪興居華城父幼學邦任生父生員邦仁進士尹毅東年五十本平海居仁川父參議得孚以上各米二斗鹽二升
정조 19년
御題意豁如也賦生員金履永上之下洞窮宙而論英疇可當夫意者㑋衛武之綽兮緬邵稷之屹如冠百王而一季何其意之豁爾聿同大於天地若未可以涯涘秦苛餘而帝出厥有意於天授如天堯之鴻緖在田舜之龍潛書不讀而酒游衆莫測乎其心無成名於一技胡居然爲天子明於農則遜仲鬪以力而輸羽中陽出而四海必有以於得之龍其顔亦外爾雲隨身惟祥也天之高而海闊異於凡者其志雲呑九而有餘門闢四而不閡庭衢蕩於八荒無不可於東西篁冠側而闊步物無芥乎其中看鷰雀於隴鴻視蝘蜓於祖龍能愛人又善罵孰不歸於牢籠虛如鏡而決河莫云大而無當地猶隘於八柱海亦小於一泓自亭長而及貴所不忘者天下稱英雄而近似謂權謀則淺知將一言以狀得豁如也爲庶幾符帝德之廣運準乾端之呈露英豪自有地步沛水闊而無津觀咸陽而發嘆意內已其無秦寧小腹之區區固恢襟之磊磊包蕭曹於意中絡韓彭於度內人莫窺夫閫奧我自廓其城府容萬物而是大包六合而其廣文得意於太史畫偉度於劉皇
정조 19년
乙卯四月初十日卯時上御摛文院永興本宮修理移還安告由祭祝文親傳後還內入侍時行都承旨李祖源行左承旨李晩秀右承旨申獻朝左副承旨兪漢寧右副承旨鄭尙愚同副承旨李肇源假注書趙台榮記注官金錫泰記事官吳泰曾檢校直提學徐有防原任直提學徐龍輔鄭大容原任直閣金勉柱尹行恁檢校直閣南公轍直閣李始源檢校待敎徐有榘以次侍立上具翼善冠衮龍袍御摛文院親押時至上親押永興本宮修理移還安告由祭祝文仍親傳訖上曰衣幣祭品香燭亦當親傳閣臣及承旨左右對擧可也仍以次親傳訖上曰香亭子及彩輿架子使之入庭以爲奉安之地可也上降階親臨奉安訖出內閣門外詣祗迎位祗迎訖左議政兪彦鎬右議政蔡濟恭領府事金憙判府事李秉模進前奏曰移次齋宿聖體若何上曰一樣矣彦鎬等曰今日日氣甚好伏不勝喜幸之至矣上曰今日之淸朗可謂近來之最矣彦鎬等曰果如聖敎矣上曰幾百年曠典始擧於今日似亦有待尤切慶幸矣濟恭曰洋洋之靈殆若降格而享之慶忭之中還切愴感矣上曰肇慶廟位版陪往時先朝祗送玉涕汍瀾不覺移舟而渡江今日予心亦如卿言矣上曰國初室衣袋每以春秋奉往而其尺度有舊制此亦豈不異事乎濟恭曰衣袋尺度之五百年傳來殆史牒之所未見矣上曰予則當於便殿從便齋宿卿等各於闕內依昨日例直宿可也仍命諸大臣退出上乘輿入肅章門命祖源書傳敎曰今番永興本宮大禮何等莫重乎位版自本宮造成則承史當爲備員進參承旨一員進去史官則香官兼行事分付上曰永興本宮位版造成時進參承旨都承旨進去出榻敎駕入協陽門還內諸臣退出
정조 19년
乙卯四月初十日午時上御便殿左承旨入侍時行左承旨李晩秀假注書具得魯記注官金錫泰記事官吳泰曾以次進伏訖上命晩秀讀儒生應製試券御考書等上曰諸券無非佳作而其中上之下魁券可謂近日初見之富手也仍命書傳敎曰昨於齋所考下抄啓文臣試券以其題難欲試泮作之議雋食堂儒生使之應製矣諸券無非珠玉其中生員金履永之賦券爾雅鏗鏘自見應製以來初有御書上之下等其在作成之方何循常規特爲直赴殿試二上進士崔壽亨二中進士趙學駿二下進士金相任金玘李㷞許澮各賜朱書百選一件三上進士李儒冕生員金鎰進士李光顯李顯文兪益柱生員李箕采進士李卿尹鄭信龜各紙二卷賜給三中進士辛景愈等二十人三下生員許等二十人次上進士朴道敏等十人草次上進士宋文顯等五人分等施賞因此有更爲定式者昨冬以應製計畫畫長者用太學薦故事冬大政除職以爲例而科目累人已非待士之道此固尙矣今又以官職較量分寸不幾於官職累人而以啓躁競之岐甚非所以勸奬之本意近聞自好之士往往有却步鄭重底意思自覺初見之率爾深喜士風之能然計畫除職之命置之古則節製例多除職況應製御考事體乎每冬大政如有應製除職承傳之未及收用者一人必爲調用然後始擬餘人如無調用之人銓曹具由草記然後始出初仕之望事定式施行此題抄啓諸文臣及泮儒科作令內閣印頒入格文臣儒生命書榻敎曰泮儒應製入格中上之下一人二上一人二中一人二下四人三上八人已爲施賞而三中二十人三下二十人次上十五人令該曹食物分等題給上曰金履永使之來待試券則出付館吏卽爲揮場可也少頃上曰魁儒如已來待招入可也賤臣承命出傳與金履永偕入進前上命賤臣塗墨訖上曰爾做賦幾何履永曰做不過數十首矣上曰數十首工夫如是善作豈其易乎汝家在驪州乎履永曰然矣仍命退諸臣以次退出
정조 19년
行都承旨李祖源奉命在外行左承旨李晩秀坐右承旨申獻朝坐左副承旨兪漢寧坐右副承旨鄭尙愚坐直同副承旨李肇源坐直注書鄭文始病一員未差假注書具得魯仕趙台榮仕直事變假注書李游夏仕
정조 19년
朝廷二品以上六曹堂上單子問安答曰知道李晩秀啓曰明日常參經筵取稟傳曰停
정조 19년
兪漢寧啓曰今四月十三日專經武臣殿講以射代講事命下矣處所以何處爲之乎敢稟傳曰二十日退行
정조 19년
鄭尙愚啓曰司僕內乘來言捲䈴取稟傳曰捲三面
정조 19년
李肇源以兵曹言啓曰依下敎加設宣傳官李石求減下單子一體書入之意敢啓傳曰知道
정조 19년
鄭尙愚以兵曹言啓曰依下敎近仗軍士金厚大龍虎營拘留之意敢啓傳曰放送可也
정조 19년
鄭尙愚以都摠府言啓曰今日入直內三廳武兼禁軍及軍兵等當爲中日習射而咸興永興兩本宮香祝親傳後大次祗送相値不得爲之之意敢啓傳曰知道
정조 19년
刑曹啓目司鑰尹長裕旣已遲晩自臣曹考律嚴勘何如判付啓分揀放送爲良如敎
정조 19년
乙卯四月十一日卯時上詣仁政殿月臺親傳香祝入侍時行都承旨李祖源行左承旨李晩秀右承旨申獻朝左副承旨兪漢寧右副承旨鄭尙愚同副承旨李肇源假注書具得魯趙台榮記注官金錫泰記事官吳泰曾檢校直提學徐有防原任直提學徐龍輔鄭大容原任直閣金勉柱尹行恁檢校直閣南公轍直閣李始源檢校待敎徐有榘以次隨駕上具遠遊冠絳紗袍乘輿出協陽門命尙愚書駕前下敎曰今日親傳後前導至宗廟洞口祗迎由弘化門還內以此分付擧行駕入仁政門詣月臺降輿就板位親押時至上親押祝文訖仍親傳香祝獻官判府事李秉模進前跪受退安於龍亭上降自東階上曰行步席不爲排設事甚駭然矣仍命書駕前下敎曰當該司鑰事過後令攸司從重科治上乘輿出仁政門敦化門敎曰奉來香祝儀仗直接於標旗然後是謂前導以此擧行事分付肇源承命出分付駕進發尙愚曰今日動駕時駕後咫尺之地喧譁甚多而莫能禁飭及見拔箭又不刻名事極駭然當該兵曹郞廳所當重勘而本院請推之外無他可施之罰何以爲之乎上曰爲先汰去其委折令該府拿問處之可也出擧條命書傳敎曰宗廟洞口行禮後還宮時由館峴展拜景慕宮該房知悉上曰景慕宮展拜時隨駕東西班行禮置之出駕前下敎駕詣宗廟洞口降輿詣幕次命晩秀書傳敎曰禮房承旨進詣宗廟永寧殿奉審以來少頃香祝龍亭過前上鞠躬祗迎訖命書傳敎曰諸司預備上曰駕前別抄通曠處先詣有命尙不先去甚爲駭然矣命書榻敎曰御營大將李漢豐從重推考上乘輦由梨峴詣館前路降輦步過復乘輦詣景慕宮大門外降輦乘輿詣齋室上曰還宮時服色以衮袍爲之諸臣黑團領出榻敎上具翼善冠衮龍袍出齋室就板位行再拜禮入廟內奉審訖出神門乘輿出宮大門降輿乘輦進發詣館前路降輦步過復乘輦詣弘化門外命尙愚出標信解嚴入弘化門降輦乘輿入明政門求淸門還內諸臣退出
정조 19년
行都承旨李祖源奉命在外行左承旨李晩秀坐右承旨申獻朝坐直左副承旨兪漢寧坐右副承旨鄭尙愚坐同副承旨李肇源坐直注書鄭文始仕直一員未差假注書趙台榮仕事變假注書未差
정조 19년
鄭尙愚啓曰事變假注書李游夏身病猝重勢難察任今姑改差何如傳曰允
정조 19년
兪漢寧啓曰獻納李日運下諭後過限不上來依定式遞差傳旨及禁推傳旨捧入之意敢啓傳曰知道
정조 19년
傳于李晩秀曰吏房承旨入侍
정조 19년
李晩秀啓曰壯勇營前前提調徐有隣持整理通考所編本營文蹟抄出冊子依下敎來待矣傳曰入侍
정조 19년
吏批有口傳政以元在明爲安峽縣監
정조 19년
傳于李晩秀曰今番抄啓文臣儒生試製皆於齋宿日爲之此外亦多相關於慶禮者抄啓文臣泮儒條之可合於儀軌者亦爲載錄事令儀軌廳知悉
정조 19년
以忠淸監司李亨元狀啓京居幼學李燁與尼城居幼學尹光奎山地相訟事傳于兪漢寧曰彼隻雖未知病勢之如何啓下行査之事焉敢以有病過限等說狀聞乎當該道臣推考彼隻門中可以應訟者必非一人則尤豈敢輕先狀聞乎此雖微事有關國綱令該府嚴飭刻期行査狀聞事分付
정조 19년
以申龜朝囚單子傳于兪漢寧曰姑放
정조 19년
以義禁府都囚徒傳于兪漢寧曰時囚罪人趙垈姑放
정조 19년
以刑曹都囚徒傳于兪漢寧曰金洛所爲雖甚可痛聞其訟理出場無期與同惡諸人加刑邊島定配
정조 19년
持平鄭景祚啓曰臣言議風采本不合於淸朝耳目之任而持憲特除遽及於無似之蹤臣怵畏義分何敢逡巡而第臣已經執義揆以公格自在應遞其何可一刻冒居於臺次乎宜卽陳避而連値齋日今始來避所失尤大請命遞斥臣職答曰依啓
정조 19년
李肇源以訓鍊都監言啓曰抄啓文臣洪樂浚自今月初九日至十二日每日罰射五十巡已準二百巡之意敢啓傳曰知道
정조 19년
李肇源以禁衛營言啓曰訓鍊院主簿朴宗顯幼學鄭在愼本營巡邏被捉草記批旨內卿其捉來嚴棍犯夜委折取招草記可也事命下矣依傳敎犯夜人朴宗顯拿入嚴棍十五度後箇箇嚴査其犯夜委折則所供內往于鄕校洞嫡從姪朴洞壽家略飮數杯酒不知人定之已下爲參祀轉進齋洞嫡從兄故領府事家矣中路逢着禁衛營巡邏被捉當此夜禁至嚴之時身爲朝官有此冒犯罪合萬死云鄭在愼所供內渠以義城縣令鄭在中之庶弟日暮時往于敦寧府洞公州中軍金聖彬家未審更鼓之已下還家之路適遇朴宗顯同行鄕校洞而被捉於禁衛營夜巡有此冒犯無辭遲晩云矣竝取招以入之意敢啓傳曰知道鄭在愼之不爲同爲決棍卿事弱矣事屬旣往勿論而朴宗顯之前此嚴束嚴戢出於念渠家之苦心則渠亦人耳又敢犯夜至於被捉究厥所爲萬萬痛惡十五之棍不足以懲其罪加棍五度降定於平安監營土校令箕伯各別訓飭明知其爲人然後狀請放送非爲渠也渠雖秩卑卽忠僖血屬豈可任其爲牛爲馬嚴飭箕伯看作家人期於幻腸箕伯若念己酉同周旋之事則豈可恝視乎
정조 19년
兪漢寧以義禁府言啓曰抄啓文臣鄭取善北靑府定配事承傳啓下矣鄭取善咸鏡道北靑府定配而以承傳內辭意具罪目依例發遣府羅將押送配所之意敢啓傳曰知道
정조 19년
兪漢寧以義禁府言啓曰吉州前牧使申大觀穩城前府使姜忱拿處事傳旨啓下矣申大觀今方待命拿囚而姜忱時在任所云依例發遣府書吏交代後拿來何如傳曰待待命拿囚可也
정조 19년
兪漢寧以義禁府言啓曰前獻納李日運推考事傳旨啓下矣李日運時在忠淸道瑞山地云依例發遣府羅將拿來何如傳曰分揀可也
정조 19년
以申大觀囚單子傳于兪漢寧曰姑放
정조 19년
兪漢寧以義禁府言啓曰會寧前府使李健秀卽其地定配事承傳啓下矣李健秀時在任所云以承傳內辭意具罪目依例發遣府書吏交代後卽其地咸鏡道會寧府定配之意敢啓傳曰知道
정조 19년
司直洪檍疏曰伏以臣向叨司寇之長自速方命之科罪負如山分甘投荒而善地移配行李勿亟旣軫憫老之盛恩中路病滯尤增大戾而聖念曲諒必欲生全特宥遽降恩諭懇惻臣伏地驚讀血淚交逬北望雲天攢手感祝擔舁病軀寸寸回程此際臺臣以千萬意慮所不到之說忽地橫加聲罪罔測遣辭則都沒把捉旨意則專事架鑿集千古醜穢之目爲一門屠戮之計臣看之未半震剝危怖五內失守擧體戰掉實欲卽地溘然而不可得也屛伏城外慙痛欲死自分見棄於明時亦將抱冤而入地忽於夢想之外摠府新命有隕自天闔門驚惶聚首感泣殆若蟄蟲之聞雷枯木之生華不知滓穢賤踪何以得此恩造於聖明之世也噫臣涉世昧方自來多仇從前遭罹固多奇怪而其危辱醜詆不忍汚口者未有若今番之慘毒也禍機之迫只在呼吸而幸賴日月之明照燭無餘天地之仁慈覆偏厚十行恩敎昭晣備至雖使臣自爲之說亦何以加此古所云知我者天政臣今日遭逢也臣奉讀嗚咽呑不成聲雖卽日滅死抱此恩綸庶可瞑目泉臺靡有餘憾而第切有所隱痛於中者臣家不幸與奸賊爲戚屬自其童穉之時顔面雖熟及夫驕貴之後影響益疎蓋其行序不敵征邁異趣其所落落不期然而然伊來雖十年之間不過慶弔之一往一來而已前後藩邑時亦不過數次鞭靴之饋而已則臺言中滿紙搆捏者臣誠疑怪莫測其所以然也聖明在上公議在下臣雖疲劣豈可費辭較辨重貽淸朝之羞也仍伏念臣單門寒族偏蒙不世之隆眷內外踐歷罔非特恩至若諸子之祿仕皆出造化之天顧何嘗一毫藉力於攀援而衆咻群猜至於此極苟使臣早思過福之災能守知足之戒永謝朝端杜門息影則雖仇嫉者之乘機擠陷亦何所逞其計哉顧乃貪恩戀寵白首低回畢竟狼狽身名僇辱上而孤負聖恩下而累及兩子一則臣罪二則臣罪俯仰慙恨無面可顯跼高躋厚此何人斯甄敍之恩逈出尋常罪名旣滌官秩如舊適當無前大禮凡百有位莫不奔走參班況臣積月戀結之餘一覲耿光寤寐至願則雖頑如木石豈不欲進謝恩命退塡丘壑而釁負至重不可以自贖大質全虧不可以自立束帶抗顔復廁周行此生已無望矣一味蹙伏迷不知動有臣如此生不如死玆敢披瀝肝血仰首鳴號伏乞聖明諒臣危蹙之情察臣悲苦之懇亟命選部永刋臣朝籍以謝人言以保餘生俾卒終始生成之澤千萬幸甚答曰省疏具悉卿其勿辭行公
정조 19년
乙卯四月十二日卯時上御重熙堂右副承旨同副承旨入侍時右副承旨鄭尙愚同副承旨李肇源假注書趙台榮記注官安經心記事官吳泰曾以次進伏訖上命肇源書都監巡邏被捉人勘罪草記批旨訖上曰安峽縣監令該曹口傳差出待下批當日辭朝出榻敎命退承史以次退出
정조 19년
乙卯四月十二日辰時上御重熙堂左承旨同副承旨入侍時行左承旨李晩秀同副承旨李肇源假注書具得魯記注官安經心金錫泰以次進伏訖上命書傳敎曰敬傳香祝命卿齎行而祗送於太廟洞口以聖祖之心爲心也展拜於景慕宮所以是年是慶欲修告儀也自今至禮行之日卽憧憧齋心之時卿於將命事務無巨無細必愼必審若予之親行躬爲以紓予此時此心卿於下去時欲爲提諭而未及言之矣兩本宮祭禮別差輩主張擧行其能如儀肅敬未可必尋常耿耿不敢少弛年前適有所感悟於宵寐者覺來招問曾爲別差及本道營邑之臣者怳然犁然仍卽禮節而釐正器品則新備其後擧行果有其效乎最是出納位版之褻瀆陳撤祭物之怠慢爲十分察飭處而道伯旣不主其事邑倅亦不參其班渠輩擧行之褻瀆怠慢雖依舊予何以知之卿等旣銜命進往凡係不可不整頓之事一竝別成事目揭板兩本宮此傳敎亦爲揭板如是申諭之後當有照管之人道臣及該府使每於朔望及節享必察其出納位版之別差親爲陳撤祭物之亦無或先期或經夜與否一或不謹違越定式則道臣直爲狀聞該府使報營轉聞永興則有儒生執事而咸興則守僕敢爲進爵奠爵甚至有出納位版時干預之節云誠有是也尤爲欠敬今後則咸興依永興例以儒生執事爲之而別差雖秩卑卽奉命之人也儒生則在前亦皆行執事之事仍舊之中略可損益有何不可乎儒生執事必以兩處儒生中璿派人差定以爲式外此似合有均一之制卿其從便量爲事下諭于奉命大臣仍令廟堂分付禮判及承旨處仍命退承史以次退出
정조 19년
行都承旨李祖源奉命在外行左承旨李晩秀坐右承旨申獻朝坐左副承旨兪漢寧坐直右副承旨鄭尙愚坐直同副承旨李肇源緣故出注書鄭文始仕一員未差假注書趙台榮仕直事變假注書未差
정조 19년
兪漢寧啓曰大司憲未差執義宋煥箕掌令李城輔在外掌令李萬榮持平愼性眞呈辭持平一員未差監察茶時之意敢啓傳曰知道
정조 19년
李晩秀啓曰明日再明日順陵忌辰祭齋戒正日十六日儒生殿講相値視事頉稟之意敢啓傳曰知道
정조 19년
傳于李晩秀曰摠理大臣入侍
정조 19년
事變假注書李游夏改差代以沈能燮爲事變假注書以統制使李得濟啓本各年邊將及反逋穀數成冊上送事傳于鄭尙愚曰當初之以癸巳爲限捧現告已非眞的果然之事其時勘罪也亦有以此下敎者矣況伊後次次掩置是豈邊將之罪而統帥亦豈有不聞知之理則到今狀啓措語之以難覈之事帥臣別般奉法査出樣爲說者豈成說乎大非務實之政亦不過偸鈴之計豈不萬萬駭然乎年前諸道各鎭虛錄之使釐正自玉浦始則他鎭雖一一爬櫛該鎭豈可依舊襲謬乎如彼而朝令將何示信乎其時不能釐正之道帥臣罷職卽令廟堂嚴査於統帥及道臣處使之從實狀聞後可捧者捧之不可捧者別爲稟處以該邊將言之拔足雖急焉敢於朝家洞燭之事有若今始査現者然措語報營極爲愚濫令帥臣嚴棍二十度帥臣之不誠甚於該邊將帥臣爲先越捧五等該鎭將降定該帥首裨與之同去就以懲其不誠之習
정조 19년
以統制使李得濟狀啓龜山僉使安景祜印信沈失事未前有爲先罷黜其罪狀令攸司稟處事傳于鄭尙愚曰與他鎭邊將未差之代令該曹口傳差出待下批當日下送
정조 19년
以龜山僉使望筒傳于鄭尙愚曰聞已領運云勞足揜罪差代姑爲勿施首擬者待窠卽爲敍用
정조 19년
兵曹口傳政事以李彦植爲所斤僉使金啓宅爲玉浦萬戶羅太乙爲長津萬戶
정조 19년
鄭尙愚啓曰卽者義禁府都事來言時囚待判下以草記議處照律事命下而判義禁鄭好仁病不進次堂例不得擧行云判義禁鄭好仁卽爲牌招何如傳曰令次堂擧行
정조 19년
鄭尙愚以備邊司言啓曰整理所草記華城行宮修補物力量其容入取用於隣近邑常賑耗條事批旨內常賑耗取用卽一前例板太欠新奇本府以行宮兼保障之體重葺宮修城之資須有別般制置可以需用自廟堂從長區劃穀物分置八道稱號曰華城行宮整理修城餉穀約以幾萬石爲式要不出加於此數縮則因分多則發賣以當一隅以補營樣可也事命下矣行宮修補物力在所當設而幸行時鋪陳塗褙等事旣不付諸度支則定例所載當自本府擧行外此城堞之修繕營樣之補給皆從此出則區劃穀物雖不可過多亦不可太略就本司句管穀中以正穀一萬石皮穀二萬石爲準隨其土産與穀摠酌量磨鍊名曰華城行宮整理修城穀嶺南大米三千石租五千石牟一千五百石湖南大米三千石租二千石牟四千石湖西大米二百五十石牟三千石關西大米一百石小米二千石牟七百石海西大米一百石小米一千石租一千石京畿大米百石牟一千八百石關東大米一百石小米一百五十石牟五百石北關小米二百石粟五百石分排而若其糶糴取耗之方發賣需用之道令行宮整理使往復本司成出節目以爲永久遵行之地何如傳曰允在行宮係是緊務在修城亦屬大政決不可依俙磨鍊草率分排以致眩於擧行行宮整理物力之劃給幾許城堞公廨修補物力之幾許略綽較量爲先定一規模以爲依此遵行之地而回鑾已久今始草記近來事皆如此今番節目則須勿如彼稽滯可也
정조 19년
鄭尙愚以禁衛營言啓曰本營巡邏被捉人取招草記批旨內鄭在愼之不爲同爲決棍卿事弱矣事屬旣往勿論而朴宗顯之前此嚴束嚴戢出於念渠家之苦心則渠亦人耳又敢犯夜至於被捉究厥所爲萬萬痛惡十五之棍不足以懲其罪加棍五度降定於平安監營土校令箕伯各別訓飭明知其爲人然後狀請放送非爲渠也渠雖秩卑卽忠僖血屬豈可任其爲牛爲馬嚴飭箕伯看作家人期於幻腸箕伯若念己酉同周旋之事則豈可恝視乎事命下矣依傳敎鄭在愼放送朴宗顯加棍五度後降定平安監營土校之意發關於該道道臣處之意敢啓傳曰知道
정조 19년
李晩秀以弘文館言啓曰本館上番闕直事甚未安校理安策副校理鄭來百竝卽牌招以爲推移入直之地何如傳曰允
정조 19년
兪漢寧以兵曹言啓曰因本曹都囚徒金洛所爲雖甚可痛聞其訟理出場無期與同惡諸人加刑遠島定配事命下矣依傳敎罪人金洛及同惡人禹尙勤具顯基等各嚴刑一次後金洛全羅道珍島郡金甲島鎭禹尙勤興陽縣蛇島鎭具顯基順天府防踏鎭定配所卽爲押送之意敢啓傳曰知道
정조 19년
禁府啓目三和前府使趙岱原情云云問目內辭緣泛稱遲晩所當請刑是白乎矣曾經都摠經歷勿爲請刑載在大典通編且有待判下以草記議處照律之命待判下擧行何如判付啓旣令星火封箋則先詣館所事勢似然兺除良凡受佩密符之人雖自王府拿問帳殿拿入先遣都事宣傳官持公文及左隻標信合符然後爲之而道伯之只送令旗使之拿入有關後弊然不可以囚供處分其委折問于道臣從實狀聞後論理議處此囚段姑放爲良如敎又啓目金城縣令朴宗福原情云云傳旨內辭緣泛稱遲晩所當請刑是白乎矣旣有待判下以草記議處照律之命待判下擧行何如判付啓狀語爰辭各有矛盾出意見論理議處爲良如敎又啓目前牧使申大觀原情云云傳旨內辭緣泛稱遲晩亦當請刑是白乎矣曾經宣傳官勿爲請刑載在大典通編且有待判下以草記議處照律之命待判下擧行何如判付啓依允又啓目前兵曹正郞申龜朝原情云云傳旨內辭緣泛稱遲晩所當請刑是白乎矣曾經待從勿爲請刑載在大典通編且有待判下以草記議處照律之命待判下擧行何如判付啓依允
정조 19년
兪漢寧以義禁府言啓曰時囚罪人朴宗福原情公事判付內狀語爰辭各有矛盾出意見論理議處事命下矣朴宗福以其所供參以道啓由狀與發行狀一時竝呈又有移送兵符之報云則無怪其道臣之認以擅行有此論罪之擧而今此囚供雖以金化縣移文發明其初不擅行之狀當初處事之胡亂報牒之顚倒節節駭然以此照律何如傳曰允
정조 19년
兪漢寧以義禁府言啓曰時囚待判下以草記議處照律事命下矣時囚罪人申龜朝職是騎郞身在侍衛不禁喧譁已極駭然箭不刻名亦甚疎忽以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪者杖八十奪告身三等犯枉法受贓外笞杖竝收贖矣申龜朝杖八十收贖奪告身三等放送申大觀貢馬飭令不啻申嚴而以體小步劣之馬苟充貿納者事極可駭以此照律罪取考律文則大典通編廐牧條有曰進上馬不合御乘則以制書有違律論大明律制書有違條有曰凡奉制書有所施行而違者杖一百推斷條有曰犯私罪杖一百決杖告身盡行追奪雜令條有曰王府決杖者代以金贖矣申大觀杖一百收贖告身盡行追奪放送何如傳曰允如有功議各減一等可也
정조 19년
副校理李始源疏曰伏以臣之所帶春秋兼銜與臣弟同副承旨臣肇源有公格當避之嫌而新進蒙昧晏然仍帶今於日久之後始乃覺知滿心惶恧無地自容伏乞聖慈亟令該曹照例遞改以存公格以安私分焉無任屛營之至以副校理李始源上疏傳于申獻朝曰在下當遞雖曰公格閣臣之兼春秋如翰林之兼帶無是則無以行閣臣考稽實錄編摩日省錄之任矣況朝臣尙爵品而私義貴推讓觀於已例亦不難知此疏卽同副所當先爲者使乃兄替爲而乃敢恬然其在敦風勵俗之道宜有弦韋之政此疏還給同副承旨李肇源從重推考所帶春秋修撰官之任亟施改差之典
정조 19년
乙卯四月十三日辰時上御重熙堂右副承旨入侍時右副承旨鄭尙愚記事官鄭文始記注官安經心記事官吳泰曾以次進伏訖上曰同副承旨入侍賤臣承命出傳同副承旨李肇源進伏命書傳敎曰近於時囚之單輒以姑放判下者卄六以前不欲以此等文書酬應矣然又更思不過捧供之事也其間姑放之類今日內捧供待判下以草記議處照律以除滯讞之弊又命尙愚書公事判付訖命退承史以次退出
정조 19년
乙卯四月十三日辰時上御重熙堂左承旨入侍時行左承旨李晩秀假注書趙台榮記注官金錫泰記事官吳泰曾以次進伏訖上曰壯勇營前前提調京畿監司華城留守入侍出榻敎賤臣承命出與壯勇營前前提調徐有隣京畿監司徐有防華城留守趙心泰偕入進伏上曰俄下草記批旨卿等見之耶有隣等曰見之矣上曰何以區處則爲好耶有隣曰整理穀今將分布八路而三甲等諸邑勿爲擧論恐似好矣上曰列邑守宰毋或憑藉而貽弊於小民耶有隣等曰分處列邑則穀包本自數少似無憑藉之端矣有防曰道內穀簿自來不敷而況於昨年代捧之數米邊尤爲苟艱方農民情誠極切悶其中平倉附近各邑或有願受城餉之處故臣於日前與摠帥相議則昨年移轉變通之時爲慮畿邑民弊分給之摠不能適留庫之數列邑事情果若切急則一番筵稟後從民願加數移轉誠爲公私兩便之道云民情旣如此摠廳事勢又如此則往復該廳量宜加數移轉實合便宜而摠帥今不登筵故敢此仰達矣上曰依爲之有防曰昨年摠廳部還革罷移轉變通之時陵驛還名色一體不得擧論事同入於節目之中而驛卒則自有官長之統率與閑雜部民大有異焉而今當麥嶺艱食頷顑之狀誠爲切悶使各其察訪抄出驛戶領率受食及其捧糴之時又爲領納一如各邑移轉之例而若有虛實相蒙愆期難捧或如前日之弊則該察訪自該廳草記論罪事定式施行則在該廳無難捧之慮在驛民有添漑之惠故以此意往復摠帥則摠帥之言亦以爲便云此一條更爲添節目施行似好故敢此仰達矣上曰依爲之出擧條有防曰臣營下屬之持京外緊幹公文往來於城外者自巡邏營不得執捉自是流來之規此則勿禁帖有無別無關緊而但城內則不然校吏率隷輩或於人定前因公事入城未及出來從門隙傳通臣營之時謂無勿禁文跡輒致執捉種種有稽滯生事之弊誠爲可悶向在己酉年間因特敎自臣營成給犯夜帖許令因公往來而其後年久更不得任意成給矣臣意則依他衙門例臣營校吏卒隷勿禁帖各一張自備局出送使之憑考勿侵之地何如上曰依爲之出擧條命退諸臣以次退出
정조 19년
乙卯四月十三日午時上御便殿摠理大臣入侍時行左承旨李晩秀假注書趙台榮記注官金錫泰記事官吳泰曾右議政蔡濟恭以次進伏訖濟恭進奏曰連日勞動之餘聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰臣待罪華城時則儒生之築室居生一番戶籍者皆許應製矣自李命植居留之後若無三式年戶籍則竝不許之故儒生輩不勝抑鬱云矣上曰築室居生之人則竝許應製事分付留守可也濟恭曰顧今華城城役餘旣不多自朝家不煩經費有完築之道矣八路軍丁使之赴役而自廟堂分付道伯以爲防給民役之地則事甚更好矣上曰此則事面如何矣若令防給云則當令以公穀會減今乃不然使之自當則豈不苟且乎濟恭曰雖令道伯自當列邑之稍勝者亦當助給然則自當之數似甚不多事面亦無如何之嫌矣命退諸臣以次退出
정조 19년
行都承旨李祖源奉命在外行左承旨李晩秀坐右承旨申獻朝坐直左副承旨兪漢寧坐右副承旨未差同副承旨李肇源坐直注書鄭文始仕一員未差假注書趙台榮仕直事變假注書尹致永仕
정조 19년
兪漢寧啓曰大司憲持平一員未差執義宋煥箕掌令李城輔在外掌令李萬寧持平愼性眞呈辭監察茶時之意敢啓傳曰知道
정조 19년
兪漢寧啓曰門鑰將下之時省記外當爲出去之人例自兵曹這這探察而去夜更鼓已深之後該曹以省記外有不得出去之人始爲草記已難免不飭之失而草記結語以何以爲之敢啓爲辭者大違格例尤極未安臣等之矇然捧入不勝惶恐當該兵曹堂郞所當重勘而本院請推之外無他可施之罰何以爲之敢稟傳曰常時不能檢飭之判堂推考參知罷職郞廳汰去近來兵曹堂郞多生疎有此做錯此後以鍊熟有氣力人差出違格之草記無難捧入當該該房承旨亦爲罷職
정조 19년
事變假注書沈能燮在外代以尹致永爲事變假注書
정조 19년
傳于洪義榮曰左承旨與編輯諸臣入侍
정조 19년
兪漢寧以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
李肇源以弘文館言啓曰本館上番闕直事甚未安修撰李貞運副修撰金熙采竝卽牌招以爲推移姑陞入直之地何如傳曰允
정조 19년
李肇源以義禁府言啓曰姑放罪人朴宗福趙岱申龜朝申大觀等依例還囚後捧供之意敢啓傳曰知道
정조 19년
李肇源以義禁府言啓曰時囚罪人朴宗福本府議啓內以其所供參以道啓由狀與發行狀一時竝呈又有移送兵符之報云則無怪其道臣之認以擅行有此論罪之擧而今此囚供雖以金化縣移文發明其初不擅行之狀當初處事之胡亂報牒之顚倒節節駭然以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴宗福杖一百收贖告身盡行追奪放送何如傳曰允如有功議各減一等可也
정조 19년
李肇源以義禁府言啓曰申大觀杖一百收贖告身盡行追奪申龜朝杖八十收贖奪告身三等照律草記批旨內允如有功議各減一等可也事命下矣申大觀六代祖景裕靖社功臣云功咸一等杖九十收贖奪告身四等申龜朝五代祖宗華扈聖原從功臣云功減一等杖七十收贖奪告身二等之意敢啓傳曰知道
정조 19년
李肇源以義禁府言啓曰朴宗福杖一百收贖告身盡行追奪照律草記批旨內如有功議各減一等可也事命下矣朴宗福十四代祖訔佐命功臣云功減一等杖九十收贖奪告身四等之意敢啓傳曰知道
정조 19년
乙卯四月十四日卯時上御重熙堂左副承旨入侍時左副承旨兪漢寧假注書趙台榮記注官金錫泰記事官吳泰曾以次進伏訖上命書傳敎曰禮房承旨馳詣宗廟奉審摘奸以來右副承旨馳詣景慕宮奉審摘奸以來命退承史以次退出
정조 19년
乙卯四月十四日辰時上御重熙堂編輯諸臣入侍時行左承旨李晩秀記事官鄭文始記注官金錫泰記事官吳泰曾行司直徐有隣沈頤之戶曹判書李時秀水原留守趙心泰副司直尹行恁以次進伏訖上曰華城軍制節目分排修整乎有隣曰與華城留守相議定例矣上敎心泰曰分司何以爲之心泰曰以水原爲前司以坡州高陽始興果川安山爲右司振威陽城龍仁廣州爲左司長湍楊州加平砥平楊根爲後司如是分排定矣上曰節目詳爲定式可也時秀曰內氷庫供上復舊後擧行諸條從前弊端前判書臣沈頤之一一釐正條陳節目矣一年供上當爲一千六百二十丁而內氷庫元氷一萬二千丁內昨年進排爲二千九百六十丁供上復舊後合以計之則當爲四千五百八十丁餘數尙爲七千餘丁豈敢曰不足而氷丁異於他物消融破碎每惠不贍西氷庫元氷十三萬四千九百七十丁內年例諸處進排爲一萬九千六百三十三丁實餘爲十一萬五千三百三十七丁今若於內氷庫進排中諸宮房內班院內閣頒賜氷一千五百八十四丁移屬西氷庫使之進排內氷庫則只當供上及判付氷染藍氷則論以事體誠爲得當而諸處頒賜例皆輸納氷丁旣已移屬於西氷庫則馱價及略干浮費亦宜有區處之道該庫氷價米惠廳除留四十石中劃出二十石仍以一石六兩之價自惠廳上下於該庫使之擔當馱運則誠爲兩便故敢此仰達矣上曰依爲之出擧條頤之曰南漢守堞軍官等都試昨秋以災年合設於今春事筵稟蒙允而見今春窮轉甚麥登尙遠鄕村武士齎糧赴試誠爲切悶在前如此之時或有三四等退行之例昨今兩年四等都試待秋竝設似好故敢此仰達矣上曰依爲之出擧條仍命退諸臣以次退出
정조 19년
行都承旨李祖源奉命在外行左承旨洪義榮坐行右承旨李晩秀坐左副承旨申獻朝坐右副承旨兪漢寧坐直同副承旨李肇源坐直注書鄭文始仕一員未差假注書具得魯仕直事變假注書尹致永仕
정조 19년
藥房提調臣沈頤之副提調臣兪漢寧啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
李肇源啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 19년
李晩秀啓曰臣晩秀依定式進詣香室奉審祝板香祝樻袱子則淨潔之意敢啓傳曰知道
정조 19년
洪義榮啓曰大司憲持平一員未差執義宋煥箕掌令李城輔在外掌令李萬榮持平愼性眞呈辭監察茶時之意敢啓傳曰知道
정조 19년
李肇源啓曰假注書趙台榮身病猝重勢難察任今姑改差何如傳曰允
정조 19년
李肇源啓曰前假注書具得魯仍察廳任何如傳曰允
정조 19년
承旨前望單子入之李鼎德落點
정조 19년
洪義榮啓曰新除授右副承旨李鼎德時在慶尙道慶州地斯速乘馹上來事下諭何如傳曰允
정조 19년
傳于申獻朝曰左副承旨入侍
정조 19년
傳于李晩秀曰左承旨與編輯諸臣入侍
정조 19년
申獻朝以戶曹言啓曰內氷庫供上復舊節目別單書入之意敢啓傳曰知道依此定式節目施行而掖屬輩及闕門出入之際若有一毫侵徵之弊當隨現嚴繩而不飭之騎郞司謁爲先施以定配之典斷不可已以此批答同載於節目謄本可也
정조 19년
申獻朝以戶曹言啓曰供上復舊節目今已啓下自明日爲始依節目連日供上事分付紫門監之意敢啓傳曰知道
정조 19년
申獻朝以備邊司言啓曰華城行宮整理修城穀糶糴需用合行節目磨鍊書入之意敢啓傳曰知道此節目同爲印出分藏各處可也
정조 19년
乙卯四月十五日卯時上御重熙堂同副承旨入侍時同副承旨李肇源假注書趙台榮記注官金良倜記事官吳泰曾以次進伏訖上命書傳敎曰承旨前望單子入之待下批牌招察任又命書公事判付訖命退承史以次退出
정조 19년
乙卯四月十五日午時上御重熙堂左副承旨入侍時左副承旨兪漢寧假注書具得魯記注官金錫泰金良倜以次進伏訖上曰承旨今日監劑乎漢寧曰提調入來故不爲進去矣上曰此後則提調一日副提調二日監劑可也命書傳敎曰在外承旨許遞前望單子入之待下批牌招察任仍命退承史以次退出
정조 19년
行都承旨李祖源奉命在外行左承旨洪義榮坐行右承旨李晩秀坐左副承旨申獻朝坐直右副承旨兪漢寧坐直同副承旨李肇源坐注書鄭文始仕一員未差假注書具得魯仕直事變假注書尹致永仕
정조 19년
兪漢寧啓曰玉堂備員間視事頉稟之意敢啓傳曰知道
정조 19년
李肇源啓曰臣以入直禁軍戎器點考進去下直之意敢啓傳曰知道
정조 19년
李肇源啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 19년
備忘記會寧府使李源下直長弓一張長箭一部片箭一部筒兒一箇賜給
정조 19년
傳于洪義榮曰會寧府使留待
정조 19년
傳于洪義榮曰會寧府使入侍
정조 19년
傳于李肇源曰承旨房仍同副爲軍士房
정조 19년
傳于兪漢寧曰同副承旨入侍
정조 19년
傳于李肇源曰編次之役須有兼帶可以考據兵曹參判趙鎭寬備堂還差儀軌廳編輯堂上亦爲差下
정조 19년
兪漢寧啓卽者景慕宮郞廳來言明日展拜時本宮提調當爲進參而都提調洪樂性有身病提調李秉鼎在外無進參之員云何以爲之敢稟傳曰在外提調許遞前望單子入之
정조 19년
景慕宮提調前望單子入之徐有隣落點
정조 19년
吏曹口傳政事以徐有隣李致中趙鎭寬爲知春秋權裕爲同春秋
정조 19년
李肇源以兵曹言啓曰明日景慕宮擧動時本曹堂上守宮及郞廳各差備當爲備員而判書沈煥之受由參判趙鎭寬別侍衛參議沈鏗入直侍衛守宮無推移之路參知未差之代令該曹口傳差出待下批牌招察任正郞一員佐郞二員未差之代亦令該曹以在京無故人口傳差出以爲備員之地何如傳曰允
정조 19년
吏曹口傳政事以李泰永爲兵曹參知金錫泰爲兵曹正郞沈鎜申溆爲兵曹佐郞鄭好仁爲分內醫院提調
정조 19년
李肇源以兵曹言啓曰今四月十七日武臣堂上朔試射日次而永興本宮修理移安告由祭齋戒相値不得爲之之意敢啓傳曰知道
정조 19년
李肇源以備邊司言啓曰卽見黃海監司徐邁修狀啓則以爲際此春夏之交已乏瓶罌之儲又當方農之時頓無糊口之資目下民情之渴急勢所固然道內會付留庫中各穀一萬石特許加分事請令廟堂稟旨分付矣今春糶穀之不敷諸道同然加分之請輒皆準許則獨於海西何必靳難而第今麥登在卽撤糶不遠此時萬包加分恐不免過多限折半許施以爲繼巡接濟之地何如傳曰允
정조 19년
李肇源以備邊司言啓曰華城沿路撥站設置節目書入之意敢啓傳曰知道此節目及壯營節目畿營節目合錄一冊分藏本司本部該營而水原各項節目印出分藏已有成命尙不擧行從速爲之之意分付監印所可也
정조 19년
李肇源以備邊司言啓曰巨濟居民崔應奎等十一人以前府使柳弘源貪婪不法之事上言臚列者凡爲十一條其贓物之歸諸私橐者合爲三萬一千餘兩云柳弘源之犯贓雖未知眞贗之何居而崔應奎旣是該府之民則以其民而告其官長已是大關風化有駭聽聞而以不敢呈訴於營門之事滿紙張皇肆然上徹者揆以民習尤極痛惋此等之類如或歇治則後弊難言原上言置之崔應奎等首唱者分付道臣施以嚴刑遠配之典以懲頑俗上言則雖已置之本事旣經乙覽之後亦不可不一番明覈柳弘源之貪婪諸條令道臣別爲嚴査狀聞之意一體分付何如傳曰允風化所關不可歇看刑配之典不足以懲渝俗當初各房之分掌抄啓也似此上言置之猥秩則自可使無訟而豈可循例抄啓以致啓下者苟非惟允之義其時該房承旨從重推考可也
정조 19년
兪漢寧以訓鍊都監言啓曰今四月十七日景慕宮展拜時因兵曹節目金虎門軍三十名除出將官率領挾輦侍衛廣智營軍四十五名西營軍四十五名各其將官領赴都領營門還宮後各還直所而竝待標信擧行廣智營及西營宮墻外巡邏軍依例以軍餉色新營下都監守直軍推移行巡之意敢啓傳曰知道
정조 19년
兪漢寧以摠戎廳言啓曰抄啓文臣鄭魯榮今日罰射時旣越五十矢依傳敎放送之意敢啓傳曰知道
정조 19년
義禁府啓目淮陽府使朴師轍原情云云傳旨內辭緣泛稱遲晩所當請刑是白乎矣曾經敦寧都正勿爲請刑載在大典通編議處何如判付啓依允
정조 19년
兵曹判書沈煥之疏曰伏以才不稱職則乞遞者義也病不勝任則陳懇者情也今臣所叨本兵之長於義於情皆可以辭矣臣實庸陋猥被聖朝不世之恩自綠袍從班推躋至于八座之尊者邇不踰七八年所耳是豈平居意望之所敢到者哉惟其感激圖報之志耿然不昧也凡承除命淸銜重擔不自揣分若已固有將欲效尺寸而粗酬塵刹之至願然才識本自局淺神思亦已消落至於中權總轄尤不近似前後辭章披罄愚悃庶蒙聖鑑之俯燭無餘矣況臣素有寒痰凝聚胸腹之間積久肆氣上作老痞下成頑疝興居飮啖一有失宜輒能衝起亘高徹底偃仰不仁此固數十年來貞痼之疾也近日以還發作尤頻症勢頗惡桂附等峻劑亦不能攻下氣促語澁不成平人樣子今至浹旬有添無損似此病形實無望於處戎垣而攬銓注之柄陪法座而董侍衛之列玆敢疾聲仰籲於天地父母之前伏乞聖慈特垂體下之恩將臣本兵之任亟賜鐫改以淸公器以安私分千萬幸甚答曰省疏具悉豈可以一時微恙輕解重任乎給由卿其勿辭調理行公
정조 19년
乙卯四月十六日卯時上御重熙堂同副承旨入侍時同副承旨李肇源假注書具得魯記注官金良倜記事官吳泰曾以次進伏訖上命書傳敎曰明日詣景慕宮展拜其夜仍爲齋宿翌朝展拜後還宮二十日夜齋宿及二十五日夜齋宿各於翌日展拜皆依明日例爲之侍衛軍兵亦依朔望親祭時逌瞻門出還宮近例磨鍊事分付又命書傳敎曰明日展拜時別侍衛依例以亞堂代行事分付又命書傳敎曰軍兵皆用從簡之例而當令輪回明日則壯勇大將率京軍二哨及廣智營西營軍環衛二十日則訓鍊大將率內外各營入直軍二十五日則摠戎使率壯勇營內外入直京軍及北營南別營南小營軍環衛事分付上曰時囚皆令今日內捧供事分付仍命退承史以次退出
정조 19년
乙卯四月十六日辰時上御重熙堂左承旨會寧府使入侍時行左承旨洪義榮假注書具得魯記注官金良倜記事官吳泰曾會寧府使李源以次進伏訖上曰守令進前源進前奏職姓名訖上曰何日當發程耶源曰明日發行矣上曰開市將何以爲之源曰前或有老病兼官代行之例而如臣情勢則初無前例云矣上曰近日不飮酒否源曰斷飮已五年矣命源先退上曰大臣凡百近日何如義榮曰積病及眩氣頗苦劇矣上曰筋力比行役前何如義榮曰不知大段有損而近日疾病似因行役所祟矣仍命退諸臣以次退出
정조 19년
乙卯四月十六日酉時上御熙政堂召對入侍時參贊官兪漢寧直閣兼侍讀官李始源檢討官洪秀晩假注書具得魯記注官金良倜記事官吳泰曾以次進伏訖上命進講貞觀政要第四卷始源進伏讀自貞觀元年止深納其言秀晩伏讀自貞觀十二年止行斯事也一段漢寧伏讀自貞觀四年止宜識此心一段賤臣伏讀自貞觀十三年止天下幸甚良倜伏讀自貞觀元年止此之謂也泰曾伏讀自貞觀二年將葬止宜各與一官訖上曰各陳文義可也始源曰唐太宗仁義之說不過假仁與義而貞觀二十五年之間治化丕著蔚然爲唐之盛主彼假之者其效尙如此今若以實心實政行之則三代之隆庶幾可挽以此觀之太宗之能致貞觀之治者實由操得其要也且夫天下之大非一人所可獨運故自古聖帝明王之御世也必有名臣碩輔爲之左右承弼此所以求治之方必以得賢爲急先務者也太宗欲行仁義而王珪又以急賢勉其君上得其措治之術下盡其輔治之方此宜乎致小康之治而非後世之所能及也上曰所陳好矣秀晩曰貞觀之治古稱比隆三古三代之後亦可謂小康則其時嘉謨善政可紀者多而乃於君臣論治之際輒以百姓之漸知廉恥爲一大喜消息蓋廉恥者四維之二而爲導民成俗之急先務蓋民知廉恥然後方可以言治也若以後世言之則四維不張俗習漸汚士之持廉之操民罕知恥之風是皆有愧於貞觀之治也苟欲爲治最是勵廉恥敦風敎爲第一急務而若乃爵賞刑罰之一時勸懲猶是次第件事也其於用舍之際惟難進易退恬介自守者則表旌奬擢以示聳勸之意若患得患失依阿苟容者則或斥或匡以爲激勵之資夫如是則風俗丕變治效日著小民觀感亦皆臻且格之化可以上接於隆古之盛也豈不休哉伏願殿下留神焉上曰所奏好矣漢寧曰唐太宗之引隋煬帝事戒存前轍蓋言其隋主非甲仗不足以致敗覆專由於仁義不修百姓不得安堵故也大抵仁義卽是人君之堅甲利兵甲仗雖不足仁義克修則其國安如盤石然則治國之道仁義本也甲仗末也何必徒事於繕修武備也哉太宗之答房玄齡之言惟以仁義重言複言而必欲使之存心理道務盡忠貞雖是中主其言如此則貞觀之治郅隆可見矣上曰其言亦好矣上曰此外無他更陳之義否漢寧等曰別無他見矣上命書傳敎曰來待備堂入侍賤臣承命出傳與兵曹參判趙鎭寬偕入進伏上曰先卿曾爲漕倉事目卿必熟於聞見矣古者兵寓於農故無事則爲農有事則爲兵國初戰船漕船之竝日通用亦是寓農之意也今則漕船戰船分而二之豈非無義乎予嘗有意於變通釐整而未能遽然爲之矣惟以文獻言之荒政大事尙無一通文字可以考據者誠是欠節而此則卿方編輯至於水政尤無可徵卿須博考文跡裒輯成書則將爲我國初有之冊子亦可爲大文獻矣鎭寬曰聖敎至此臣敢不盡心爲之乎上曰凡係行水運舟之政當無遺搜入公私文跡及三南事目一一考證實錄亦不可不考出矣鎭寬曰然矣上曰先卿漕倉事目在於卿家乎鎭寬曰嶺伯持去矣上曰從近上送之意往復可也命書傳敎曰本館有考出者春秋館堂上中奉命在外受由及時帶緊務人竝許遞令該曹口傳差出其中一窠以編輯堂上趙鎭寬擬入事分付仍命退諸臣以次退出
정조 19년
行都承旨李祖源奉命在外行左承旨洪義榮齋直行右承旨李晩秀齋宿行左副承旨洪仁浩齋宿右副承旨申獻朝齋直同副承旨申光河齋宿假承旨兪漢寧守宮直注書鄭文始齋宿一員未差假注書具得魯齋直事變假注書尹致永守宮直
정조 19년
申光河啓曰來二十一日輪對日次而景慕宮展拜相値頉稟之意敢啓傳曰知道
정조 19년
申光河啓曰來二十一日朝參日次而景慕宮展拜相値頉稟之意敢啓傳曰知道
정조 19년
申獻朝啓曰大司憲持平一員未差執義宋煥箕掌令李城輔在外掌令李萬榮持平愼性眞呈辭監察茶時之意敢啓傳曰知道
정조 19년
承旨前望單子入之洪仁浩申光河落點
정조 19년
有政吏批判書尹蓍東參判黃昇源進參議未差行左承旨洪義榮進以呂駿永爲持平閔師宣爲獻納崔獻重爲校理李遇濟爲副校理張至顯爲修撰朴吉源爲副修撰金持默爲知敦寧金鼎國爲敦寧都正姜世鷹爲吏曹佐郞鄭重祿爲禮曹正郞曺翬振爲引儀韓百源爲典獄主簿閔致愼爲朔州府使李龜錫爲新寧縣監李泰永爲慶尙監司
정조 19년
兵批判書沈煥之參判趙鎭寬參議沈鏗病參知崔守魯入直進行右承旨洪仁浩進僉知單趙鎭宅北兵使單李源副司直李鼎德李日運鄭景祚兪漢寧副司果趙一源朴友淵李彦炲以上單付
정조 19년
吏批再政以崔守魯爲兵曹參議黃樟爲工曹參議鄭德弼趙恪柳憲周金聖準爲敦寧都正
정조 19년
吏曹口傳政事以金在明爲景慕宮令
정조 19년
兵曹口傳政事以白相甲爲濟物萬戶
정조 19년
備忘記北兵使李源下直長弓一張長箭一部片箭一部筒兒一箇賜給
정조 19년
洪義榮以訓鍊都監言啓曰本局從事官金近淳謂以獲蒙長暇新差跨朔尙不來現未現求遞雖關紀律其所爲引亦或無怪今姑改差何如傳曰允
정조 19년
日次儒生殿講上齋生應製御考榜賦二中一進士金文欽年四十九本商山居京父幼學載厚二中進士李大圭年五十八本咸平居靈光父學生師俊詩二中一進士朴長鉉年四十七本密陽居京父學生道文生父僉知道仁更試詩次下扇一柄筆三枝墨一笏二中二進士韓度裕年六十一本淸州居江華父學生德懋更試詩次中扇一柄筆三枝墨一笏二中生員李英玉年五十六本全州居京父令駿祥更試賦次中扇一柄筆三枝墨一笏賦二下一進士崔壽亨年五十六本全州居京父學生稧二下進士金秀臣年四十四本安東居廣州父學生星漢生員兪益柱年三十六居杞溪本高陽父幼學漢禹進士李光顯年四十九本全州居抱川父學生元彬進士李卿尹年四十五本全州居坡州父幼學孝實進士金碩鉉年四十九本金海居京父學生復祚生員金鎰年四十九本延安居果川父進士載恪進士沈鍒年五十九本靑松居富平父學生鳳賢進士權襈年三十七本安東居京父通德郞植更試賦次下扇一柄筆三枝墨一笏詩二下生員林沔浩年四十六本羅州居京父幼學象中更試詩次下扇一柄筆三枝墨一笏進士尹永輝年三十二本坡平居廣州父幼學恒鎭進士金獻行年五十五本安東居京父通德郞智謙更試詩次中扇一柄筆三枝墨一笏生員崔照年五十一本朔寧居京父學生仁秉賦三上進士李翼年六十四本完山居京父通德郞日煥進士趙道宇年六十本楊州居京父學生彬更試賦次中扇一柄筆三枝墨一笏生員李箕采年五十二本星山居京父學生得源進士朴大和年七十七本咸陽居京父生員鳳陽進士韓象洪年三十三本淸州居陰竹父通德郞榮鎭更試詩次下扇一柄筆三枝墨一笏生員洪準源年四十八本南陽居積城父幼學直人進士徐有惇年三十七本大丘居京父判官退修更試賦次中扇一柄筆三枝墨一笏生員鄭遂龜年四十六本河東居扶餘父僉知師赫更試詩次下扇一柄筆三枝墨一笏進士具康年三十九本綾城居始興父僉正允斌詩三上進士朴民淳年四十三本高靈居陰城父縣監敬鎭更試詩次中扇一柄筆三枝墨一笏進士金聖球年四十八本淸風居京父學生道徵更試詩次中扇一柄筆三枝墨一笏生員金會淵年四十六本淸風居京父判書鍾正進士趙學春年四十一本林川居京父幼學德泂更試詩次中扇一柄筆三枝墨一笏進士李龍億年三十二本廣州居京父縣監基讓進士沈魯崇年三十四本靑松居京父司直樂洙更試詩次中扇一柄筆三枝墨一笏進士許明年四十八本陽川居京父學生確進士趙匡修年五十一本漢陽居平山父學生夢良更試詩次下扇一柄筆三枝墨一笏賦三中生員李勉重年三十本全州居京父學生一亨生員宋文晦年三十六本鎭川居京父縣監鼎休生員辛景愈年五十四本靈山居京父學生命相生父通德郞命聖生員李光輔年三十八本全州居抱川父生員章懋生員閔致福年三十本驪興居京父判書鍾顯以上各扇一柄筆二枝墨一笏詩三中進士趙學駿年六十一本林川居京父學生德彦進士安錫良年三十八本順興居京父承旨廷玹生父郡守廷瓛以上各扇一柄筆二枝墨一笏賦三下進士朴昌壽年四十本潘南居京父直長宗祿進士李田秀年三十七本延安居京父府使學源生員尹舜欽年四十九本南陽居楊州父別提昌奎以上各扇一柄筆二枝箋倍畫三下進士金明淳年三十七本安東居京父學生履慶生父牧使履基更試詩次中扇一柄筆三枝墨一笏賦草三下生員申百祿年五十九本高靈居楊州父進士一權進士李顯文年六十四本全州居淸州父學生沃夏進士成致商年四十七本昌寧居牙山父學生若天生員鄭淞年五十九本東萊居京父通德郞彦賓生父僉知彦相生員沈樂源年四十四本靑松居廣州父幼學鴻永進士李益年四十五本全州居京父綾城君森進士李敎明年四十三本延安居京父校理延伋生員李期祜年二十六本龍仁居京父郡守普瞻生父參奉普恭生員李是釬年四十二本驪州居京父生員載爀進士金玘年四十二本安東居廣州父通德郞得顯進士申頤朝年三十八本平山居京父通德郞光顯以上各扇一柄筆二枝詩草三下生員兪晦根年三十八本川寧居楊州父通德郞漢喆進士韓羽奎年四十八本淸州居南陽父學生應一進士李在璣年三十七本全州居水原父右尹命俊進士洪秉善年三十八本南陽居京父別提希泳以上各扇一柄筆二枝箋倍畫草三下生員趙民和年三十一本豐壤居京父參議雲紀扇一柄筆二枝賦草次上生員兪宅贇年四十四本仁同居延安父學生弘祚進士金啓溫年二十三本江陵居京父判書魯鎭進士宋暹年二十九本礪山居京父幼學圭煥生員鄭枻年三十六本延日居京父進士奎河進士孟欽圭年六十一本新昌居溫陽父學生躋遠生員姜守睦年二十四本晉州居安東父幼學周煥進士閔命赫年四十三本驪興居京父承旨百昌生父通德郞百憲進士宋文顯年五十二本鎭川居京父幼學弼休生員吳鼎煥年三十九本羅州居務安父學生一相進士鄭弼東年二十九本東萊居京父生員澣生員元道純年六十一本原州居延安父學生泰精進士蔡一揆年六十一本仁川居京父學生遇進士李毅采年四十本韓山居保寧父幼學頤福進士尹琓年四十八本坡平居京父通德郞之鐸生員任壽益年三十四本豐川居京父學生尙淹生員金啓河年三十七本江陵居京父同知鼎鎭進士姜彙明年五十九本晉州居楊州父進士允成進士金煥奎年五十八本光山居始興父通德郞相粲進士洪範龜年五十五本南陽居忠州父通德郞孝仁進士閔令儒年三十二本驪興居華城父幼學邦任生父生員邦仁生員鄭日泰年三十六本延日居交河父幼學世默進士李㷞年四十本全州居京父通德郞殷賓進士李麒峻年三十八本星州居善山父幼學克禮進士盧錫圭年五十六本交河居南陽父通德郞必大生員尹璿東年四十八本海平居京父通德郞得行以上各扇一柄詩草次上生員李復性年四十六本廣州居天安父學生鉉周進士柳佺年四十三本晉州居豐德父學生彦晉進士崔楨勳年六十一本海州居平山父學生齊斗進士睦允中年五十四本泗川居京父通德郞祖德進士韓永益年二十九本淸州居京父學生錫圭進士金重淳年三十四本安東居京父僉知履規進士李璜源年五十一本慶州居鎭川父縣令錫稷進士南鼎寬年三十八本宜寧居京父都事鶴耆進士南巖老年五十五本宜寧居京父奉朝賀泰著進士安周彬年四十九本順興居京父承旨大濟進士尹㥠年五十四本海南居華城父學生德廉以上各扇一柄箋倍畫草次上生員李命熙年四十三本德水居京父學生益彬生父學生復彬進士李晩祥年四十九本全州居京父守弘之以上各扇一柄詩違生員李豐休父藩
정조 19년
御題聞之往入秦賦進士金文欽二中一從唐問而夕歸覘客宿於西天新驥騁於絡月老龍吟於歸雲何所懼於彼相丈夫今其時哉人方惕於內疚吾將往而西嬉胡爲者於彼睢先我去彼秦府懸河辯於拉齒據鼎軸於弊袖非吾舌之不長奈彼舞之方張燕邸夕其有聞坐不安於秦相穰侯席而久據杜郵劍而爲尤中朝嘆於乃辟爲其相者何如方奇相之自詑而巨肩之高聳鵬摶時而自存肉食相其有徵拂虞簦而雲起攬蘇貂兮風生羈旅困於列國自有時於男兒來御者而笑謂我也今其西爲燕奇士而自許秦亟相其何有携牢籠之大智覘盈虛之一理西來趾而自高舊時月而今虧黃扇位而默睨綠樹橋而闊步風雲動於馬首更無人於吾前崤岑翠而擁轡渭波騰其征輪應侯亦其智士渠必許吾雄俊咸關闢以市道今我又其善賈才秉勻而素蓄智代斲而亦優潭潭府兮鼎席一蹴可以到之寧久噤而不出筮將掉而有爲離宮夕兮一見應王膝之復跪三公席而暗唾四時序而默揣時乎時於是日逝將去於從此拚璇題而激感偉夫也之用智
정조 19년
御題代丞相府門下語魏使者乃吾相張君七言古詩進士朴長鉉二中一府前淸渭水千尺行人欲渡波蕩漾宋門一入深如許畫堂鳴鐘盛帳帳古之叔也其姓蹇曰有一范無乃妄相君昔自山東至堂堂張也秦之望專權判不四貴容得意終須一飯償王曰叔父而不名離宮晝日移仙仗今日翻然得御君執轡愈恭九街上府中灑然多避匿何以得此於吾相只見其入不見出黃扉列㦸森相向遲遲叔兮何多時煩君相問吾聞創云有綈袍故人情如何姓字都相忘張公一生梁園客入秦相府今無恙河山七國聞其名百里商君不多讓乘軒反復使乎重擁蓋俄然御者樣駟馬高車帶籠絡門下何知公意匠風霜十年三亭路煙霧千重九疑嶂渭城細柳客舍雨弊衣前宵爲誰訪張而能翕范不范長袖靑雲故無放主人華堂捲簾遲客鷰何意飛相謗引白晴牕讀靑史恩怨茫茫千里浪
정조 19년
御題擬魏魏成翟璜謝諭以非成則璜箋進士金明淳三下聯步武於鵷列蔑贊定于一之功論相材於龍墀遽侈取諸二之諭出彼則此受知也深伏念臣等時際明明姿慙瑣瑣體殷宗籲後之意進五人而登朝慕晏嬰賙貧之風損萬鍾而在外顧臣等拔茅而進匪盛世調梅之才同朝托廉藺之交初異趙兩人之徒以贊日須禹皐之弼曷擬虞百揆之宅于共貞二人縱勉先後予之義竝生一世自非左右辟之姿迨當聖朝置相之辰徒仰我后揀賢之念槐棘之崇班是議方承亂思良之嘆段田之諸彦竝登疇膺安注意之責思汝翼汝明之佐雖仰得如彼之衷乏同心同德之譽郍期無出此之眷何圖取余之渥特降擇斯之音歷數諸人誰重任之可合不出二者果群議之何居蓋其知我者天特軫簡在上之道殆若非此莫可豈無踰於臣之姿瞻朝著而幾箇賢材拚德音而相顧恧縮視其親視其與初無異於衆之譽屬之子屬之吾特示擇乎二之意得賢與共已切彙晉之榮彼相焉庸忽擬居鼎之任聞命若惕撫躬自慙玆蓋伏遇我后天下賢王山東强國禮勤束帛卜生自大聖之門量恢轉環任君登上客之座遂使駑質亦被鴻私臣敢不俯竭微誠仰答殊遇斷斷無技縱蔑熙績之譽贊贊思襄庶殫補養之悃